Document ID: 32013R1383

REGOLAMENT (UE) Nru 1383/2013 TAL-PARLAMENT EWROPEW U TAL-KUNSILL
tas-17 ta' Diċembru 2013
li jemenda r-Regolament (UE) Nru 99/2013 dwar il-programm statistiku Ewropew tal-2013-2017
(Test b'relevanza għaż-ŻEE u għall-Isvizzera)
IL-PARLAMENT EWROPEW U L-KUNSILL TAL-UNJONI EWROPEA,
Wara li kkunsidraw it-Trattat dwar il-Funzjonament tal-Unjoni Ewropea, u b’mod partikolari l-Artikolu 338(1) tiegħu,
Wara li kkunsidraw il-proposta tal-Kummissjoni Ewropea,
Wara t-trażmissjoni tal-abbozz tal-att leġiżlattiv lill-parlamenti nazzjonali,
Waqt li jaġixxu b’konformità mal-proċedura leġiżlattiva ordinarja (1),
Billi:
(1)
Ir-Regolament (UE) Nru 99/2013 tal-Parlament Ewropew u tal-Kunsill (2) jipprevedi l-qafas u jistabbilixxi l-għanijiet u r-riżultati għall-produzzjoni, l-iżvilupp u d-disseminazzjoni ta’ statistiċi Ewropej għall-perjodu 2013 sal-2017.
(2)
Ir-Regolament (UE) Nru 99/2013 jistabbilixxi biss il-pakkett finanzjarju għall-2013, li huwa kopert mill-perjodu ta’ programmazzjoni 2007 sal-2013, u jistieden lill-Kummissjoni biex tissottometti l-proposta leġiżlattiva li tintroduċi l-allokazzjoni finanzjarja għall-perjodu 2014 sal-2017 lill-Parlament Ewropew u lill-Kunsill mhux iktar tard minn tliet xhur mill-adozzjoni tal-qafas finanzjarju pluriennali għall-perjodu 2014 sal-2020.
(3)
Ir-Regolament tal-Kunsill (UE) Nru 1311/2013 (3) ġie adottat fit-2 ta' Diċembru 2013.
(4)
Ir-Regolament (UE) Nru 99/2013 għandu għaldaqstant jiġi emendat skont dan.
(5)
Sabiex ikun żgurat li l-miżuri previsti f'dan ir-Regolament ikunu effettivi, dan għandu jidħol fis-seħħ fil-jum wara dak tal-pubblikazzjoni tiegħu,
ADOTTAW DAN IR-REGOLAMENT:
Artikolu 1
Fir-Regolament (UE) Nru 99/2013, l-Artikolu 7 huwa sostitwit b’dan li ġej:
"Artikolu 7
Finanzjament
1. Il-pakkett finanzjarju tal-Unjoni għall-implimentazzjoni tal-programm għall-2013 għandu jammonta għal EUR 57.3 miljun, kopert bil-perjodu ta’ programmazzjoni 2007 sal-2013. Il-pakkett finanzjarju tal-Unjoni għall-implimentazzjoni tal-programm għall-2014-2017 għandu jammonta għal EUR 234.8 miljuni, kopert bil-perjodu ta’ programmazzjoni 2014 - 2020.
2. Il-Kummissjoni għandha timplimenta l-appoġġ finanzjarju tal-Unjoni b’konformità mar-Regolament Finanzjarju.
3. Il-Kummissjoni għandha tadotta d-deċiżjoni tagħha dwar approprjazzjonijiet annwali b’konformità mal-prerogattivi tal-Parlament Ewropew u tal-Kunsill."
Artikolu 2
Dan ir-Regolament jidħol fis-seħħ fil-ġurnata wara dik tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
Dan ir-Regolament jorbot fl-intier tiegħu u japplika direttament fl-Istati Membri kollha.
Magħmul fi Brussell, is-17 ta’ Diċembru 2013.

Labels: 15
19